CELEX: 32021R1873
Language: lv
Date: 2021-10-20 00:00:00
Title: Eiropas Parlamenta un Padomes Regula (ES) 2021/1873 (2021. gada 20. oktobris) par Kopienas augu šķirņu aizsardzības tiesību termiņa pagarināšanu Asparagus officinalis L. sugu šķirnēm un puķu sīpolu, sīko kokaugļu un dekoratīvo kokaugu sugu grupu šķirnēm

26.10.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 378/1
               
            
         EIROPAS PARLAMENTA UN PADOMES REGULA (ES) 2021/1873
         (2021. gada 20. oktobris)
         par Kopienas augu šķirņu aizsardzības tiesību termiņa pagarināšanu Asparagus officinalis L. sugu šķirnēm un puķu sīpolu, sīko kokaugļu un dekoratīvo kokaugu sugu grupu šķirnēm
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 118. panta pirmo daļu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Eiropas Ekonomikas un sociālo lietu komitejas atzinumu (1),
         saskaņā ar parasto likumdošanas procedūru (2),
         tā kā:
         
                     (1)
                  
                  
                     
                        Asparagus officinalis L. sugas un puķu sīpolu, sīko kokaugļu un dekoratīvo kokaugu sugu grupas ir tehniski grūti selekcionējamas, jo tām ir sarežģīts ģenētiskais fons vai to pavairošana ir lēna vai tehniski sarežģīta, tāpēc ir vajadzīgas investīcijas pētniecības un attīstības darbībās. Kad minētajām sugām un minētajām sugu grupām piešķir augu šķirņu aizsardzības tiesības, paiet gadi līdz augu pavairošanai un pietiekami liela krājuma izveidošanai, lai varētu gūt pienācīgus ienākumus. Līdz ar to laiks, kurā šķirņu aizsardzības tiesību subjekts var gūt minētās aizsardzības nodrošinātus ienākumus, ir ierobežots. Lai veicinātu investīcijas minēto sugu un minēto sugu grupu šķirņu pētniecībā un attīstībā, ir jāpagarina augu šķirņu aizsardzības tiesību aizsardzības termiņš un jāstimulē selekcionēšanas darbības, lai attīstītu jaunas šķirnes, apmierinot lauksaimnieku un patērētāju vajadzības un mazinot klimata pārmaiņu ietekmi. Ir nepieciešams vairāk laika, iekams šādas investīcijas kļūst ienesīgas, nekā lielākajai daļai citu sugu, piemēram, lauksaimniecības kultūrām, kam nereti ir īsāks dzīves cikls un lielāks un plašāks patērētāju loks.
                  
               
                     (2)
                  
                  
                     Jaunas Asparagus officinalis L. sugu un puķu sīpolu, sīko kokaugļu un dekoratīvo kokaugu sugu grupu šķirnes laišanai tirgū un ieviešanai vajadzīgs vairāk laika, iekams minētā jaunā šķirne kļūst ienesīga, nekā citām sugām, jo pieredze rāda, ka šādas jaunas šķirnes komerciālā vērtība parādās tikai pēc ilga laika. Minēto iemeslu dēļ pētījumu investīcijas pētniecībā un attīstībā pietiekami atpelnīt var tikai diezgan vēlā minēto sugu un minēto sugu grupu aizsardzības posmā, salīdzinot ar citām sugām.
                  
               
                     (3)
                  
                  
                     Padomes Regulā (EK) Nr. 2100/94 (3) ir noteikta Kopienas augu šķirņu aizsardzības sistēma kā vienīgais un ekskluzīvais Kopienas rūpnieciskā īpašuma aizsardzības veids, kas attiecas uz augu šķirnēm. Saskaņā ar minētās regulas 19. panta 1. punktu Kopienas augu šķirņu aizsardzības termiņš beidzas tā 25. kalendāra gada beigās vai attiecībā uz vīnogulāju un koku sugu šķirnēm tā 30. kalendāra gada beigās, kas seko piešķiršanas gadam.
                  
               
                     (4)
                  
                  
                     Lai varētu izveidot tiesisko vidi, kas veicina pētniecības un selekcionēšanas izdevumu pietiekamu atpelnīšanu, Asparagus officinalis L. sugu šķirnēm un puķu sīpolu, sīko kokaugļu un dekoratīvo kokaugu sugu grupu šķirnēm Kopienas augu šķirņu aizsardzības tiesību termiņš būtu jāpagarina vēl par pieciem gadiem. Minētajam pagarinājumam būtu jāattiecas uz aizsardzības tiesībām, kas piešķirtas šīs regulas spēkā stāšanās dienā vai pēc tam.
                  
               
                     (5)
                  
                  
                     Konsekvences labad šāds pagarinājums būtu jāpiemēro visām Kopienas augu šķirņu aizsardzības tiesībām, kas attiecas uz Asparagus officinalis L. sugu šķirnēm un puķu sīpolu, sīko kokaugļu un dekoratīvo kokaugu sugu grupu šķirnēm.
                  
               
                     (6)
                  
                  
                     Ja kādā dalībvalstī valsts augu šķirņu aizsardzības tiesības minētajām šķirnēm ir piešķirtas pirms Kopienas augu šķirņu aizsardzības tiesībām un tādējādi selekcionāri jau ir varējuši paspēt savas šķirnes atpelnīt, pagarinājuma periods būtu jāsamazina,
                  
               IR PIEŅĒMUŠI ŠO REGULU.
         
            1. pants
            Kopienas augu šķirņu aizsardzības tiesību termiņa pagarināšana
            
               1.   Asparagus officinalis L. sugu šķirnēm un puķu sīpolu, sīko kokaugļu un dekoratīvo kokaugu sugu grupu šķirnēm Kopienas augu šķirņu aizsardzības tiesību termiņu, kas paredzēts Regulas (EK) Nr. 2100/94 19. panta 1. punktā, pagarina par pieciem gadiem.
            
            
               2.   Šā panta 1. punkts neskar Regulas (EK) Nr. 2100/94 116. panta 4. punkta ceturto ievilkumu.
            
         
         
            2. pants
            Termiņa pagarinājuma samazināšana
            Attiecībā uz šķirnēm, kurām pirms Kopienas augu šķirņu aizsardzības tiesībām valsts ir piešķīrusi vienas vai vairākas augu šķirņu aizsardzības tiesības, bet uz kurām Regulas (EK) Nr. 2100/94 116. panta 4. punkta ceturtais ievilkums neattiecas, šīs regulas 1. pantā paredzēto termiņa pagarinājumu samazina par visgarāko periodu, kas izteikts pilnos kalendāra gados un kura laikā attiecībā uz vienu un to pašu šķirni pirms Kopienas augu šķirņu aizsardzības tiesību piešķiršanas kādā dalībvalstī ir bijušas spēkā valsts piešķirtas augu šķirņu aizsardzības tiesības.
         
         
            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Strasbūrā, 2021. gada 20. oktobrī
            
               
                  Eiropas Parlamenta vārdā
               
               
                  Priekšsēdētājs
               
               D. M. SASSOLI
            
            
               
                  Padomes vārdā
               
               
                  priekšsēdētājs
               
               A. LOGAR
            
         
         
            (1)  OV C 220, 9.6.2021., 86. lpp.
         
         
            (2)  Eiropas Parlamenta 2021. gada 14. septembra nostāja (Oficiālajā Vēstnesī vēl nav publicēta) un Padomes 2021. gada 5. oktobra lēmums.
         
            (3)  Padomes Regula (EK) Nr. 2100/94 (1994. gada 27. jūlijs) par Kopienas augu šķirņu aizsardzību (OV L 227, 1.9.1994., 1. lpp.).